अंतराग्नि
अन्तराग्नि (अन्तः + अग्नि ; अर्थ : अन्दर की आग) प्रत्येक वर्ष अक्टूबर महीने में आईआईटी कानपुर द्वारा आयोजित होने वाला वार्षिक सांस्कृतिक त्यौहार है।यह एशिया का सबसे बड़ा महाविद्यालयी सांस्कृतिक उत्सव है। यह चार दिवसीय लंबा त्यौहार है, जो भारत के 200 से अधिक कॉलेजों की भागीदारी को आकर्षित करता है। आईआईटी कानपुर के छात्रों के इस वार्षिक महोत्सव में फिल्म इंडस्ट्री से कलाकारों और टीवी कलाकारों की भागीदारी होती है, जिसमें फिल्म निर्देशन की बारीकियों के बारे में छात्रों के समक्ष वे अपने विचार रखते हैं। इस दौरान इसमें सिनेमा का दर्शकों पर पड़ने वाले प्रभाव पर विचार विमर्श के लिये एक परिचर्चा का भी आयोजन होता है। इस अवसर पर फैशन शो, कवि सम्मेलन, शास्त्रीय संगीत और हिन्दी साहित्यिक प्रतियोगिताएं आयोजित होती हैं। इसमें ई डिजाइनिंग आन लाइन प्रतियोगिता, नृत्य नाटक, फाइन आर्ट, फिल्म मेकिंग, क्विज मेकिंग समेत आठ प्रतियोगिताओं में छात्र छात्रायें भाग लेती हैं।